সাধারণত সরকারি-বেসরকারি বেশির ভাগ তামাত্তু হজযাত্রী আগে পবিত্র মক্কা যান। তারপর সময় থাকলে মদিনা জিয়ারতে যান। অথবা হজের পরে। যদি আপনি সরকারি হজযাত্রী হন, তবে ঢাকা হাজী ক্যাম্প থেকে বিমানবন্দরে আরোহণের আগ মুহূর্তে ওমরার উদ্দেশ্যে ইহরাম পরবেন। সে জন্য পুরুষদের ইহরামের কাপড় বড় লাগেজে না রেখে সাথে থাকা ছোট ব্যাগে রাখা দরকার, যাতে ইহরাম পরিধানে ইহরামের কাপড়ের সমস্যা না হয়। আপনি ইহরামের কাপড় পরে শরীর থেকে ব্যবহারের সব কাপড় খুলে মাথায় টুপি রেখে দুই রাকাত সুন্নাতুল ইহরাম নামাজ পড়ে মাথা থেকে টুপি নামিয়ে ফেলে ওমরাহর নিয়ত করে তিনবার লাব্বাইক দোয়া পড়লে ইহরাম হয়ে যায়। ইহরাম অবস্থায় পবিত্র মক্কা পৌঁছে কাবা শরিফ সাত চক্কর তাওয়াফ করে তাওয়াফের ওয়াজিব দুই রাকাত নামাজ পড়ে মোলতাজেমে দোয়া করে জমজম কূপের পানি পান করে যেতে হবে সাফা পাহাড়ে। ওখানে সায়ির নিয়ত করে সাফা থেকে মারওয়াÑ এভাবে সাতবার সায়ি করে মাথা মুণ্ডন করবেন, মহিলারা চুলের অগ্রভাগ সামান্য কাটলে ওমরা হয়ে যায়। এরপর পবিত্র মক্কায় স্বাভাবিক অবস্থান করে ৮ তারিখ সকালে মিনা রওনা হওয়ার আগ মুহূর্তে হজের উদ্দেশে পুনরায় ইহরাম পরিধান করবেন। তামাত্তু হজযাত্রীর আগেরবারের ইহরাম করতে নিয়ত ছিল ওমরার। এখন ইহরাম করতে নিয়ত হবে হজের।